ธปท.กังวลเงินทะลักกดดันบาทแข็งค่า
ธปท.ห่วงเงินทุนไหลเข้าไทยต่อเนื่อง กดดันเงินบาทแข็งค่าแต่ยืนยันไม่แข็งกว่าภูมิภาค ยันเฟดคงดอกเบี้ยไม่เหนือคาดหมาย
17 มี.ค. 2553

ธปท.ห่วงเงินทุนไหลเข้าไทยต่อเนื่อง กดดันเงินบาทแข็งค่าแต่ยืนยันไม่แข็งกว่าภูมิภาค ยันเฟดคงดอกเบี้ยไม่เหนือคาดหมาย
นายบัณฑิต นิจถาวร รองผู้ว่าการ ด้านเสถียรภาพนโยบายการเงิน ธนาคารแห่งประเทศไทย (ธปท.) เปิดเผยว่า ในช่วง 2-3 วันมานี้ พบว่า มีเงินทุนไหลเข้ามาลงทุนในประเทศไทยค่อนข้างมาก ซึ่งเป็นตัวกดดันอัตราแลกเปลี่ยนเงินบาทให้ปรับแข็งค่าขึ้น เงินทุนส่วนใหญ่ยังลงทุนในตลาดหุ้นและพันธบัตร เมื่อบวกกับภาวะที่ภาคการส่งออกและระบบธนาคารพาณิชย์เองก็มีความต้องการเงินเหรียญสหรัฐมากขึ้น ยิ่งส่งผลกดดันต่อค่าเงินบาทให้แข็งค่าได้มากขึ้นไปอีก
อย่างไรก็ตาม ในขณะนี้เงินบาทยังเคลื่อนไหวสอดคล้องไปกับทิศทางเดียวกับสกุลเงินภูมิภาคถึงแม้จะแข็งค่าขึ้น ก็ไม่ได้แข็งค่าเพียงสกุลเดียว
"ขณะนี้ตลาดมองว่าการเข้ามาลงทุนเอเชียรวมถึงไทยเราซึ่งถูกจับตามองว่าเป็นประเทศที่มีศักยภาพน่าจะเป็นปัจจัยที่ดึงดูดเงินทุนให้ไหลเข้ามาเพิ่มขึ้น และยิ่งถ้าปัญหาการเมืองในขณะนี้คลี่คลายลง ยิ่งจะสร้างความมั่นใจให้เงินทุนไหลเข้ามาได้อีก" นายบัณฑิตกล่าว
นายบัณฑิต เปิดเผยว่า แนวโน้มในระยะต่อไปภูมิภาคเอเชียและไทยน่าจะมีศักยภาพในการฟื้นตัวได้มากกว่าภูมิภาคอื่น แต่ภาวะที่เงินทุนไหลเข้ามาเพิ่มขึ้นรวมถึงแนวโน้มเศรษฐกิจปรับดีขึ้น เป็นแรงกดดันให้เงินเฟ้อเพิ่มสูงขึ้นเช่นเดียวกัน ดังนั้นความจำเป็นดำเนินนโยบายดอกเบี้ยต่ำเหมือนช่วง 1-2 ปีที่ผ่านมาจึงน้อยลง แต่อัตราดอกเบี้ยในการประชุมครั้งหน้าจะเป็นเช่นไร คณะกรรมการนโยบายการเงิน (กนง.) คงต้องพิจารณาปัจจัยให้รอบคอบทั้งปัจจัยต่างประเทศและปัจจัยในประเทศ
ส่วนการตัดสินใจคงอัตราดอกเบี้ยของธนาคารกลางสหรัฐ (เฟด) เป็นเรื่องที่ไม่ได้เหนือความคาดหมายตลาด หรือการคาดการณ์ของธปท.แต่อย่างใด เนื่องจากเฟดได้ส่งสัญญาณความจำเป็นในการใช้นโยบายอัตราดอกเบี้ยต่ำอย่างต่อเนื่อง เพื่อช่วยผลักดันการฟื้นตัวของเศรษฐกิจสหรัฐอยู่แล้ว